Το μεγάλο φιάσκο της ΕΛ.ΑΣ. με τον «αεροπειρατή» της TWA

Σε πρωτοφανές φιάσκο εξελίσσεται η υπόθεση της σύλληψης του «αεροπειρατή» της πτήση 847 της TWA, μετά από 34 χρόνια, από Έλληνες αστυνομικούς στη Μύκονο. Σύμφωνα με το Βήμα, που επικαλείται αστυνομικές πηγές, έγινε λάθος κι επρόκειτο για απλή συνωνυμία! Αξίζει να σημειωθεί ότι η μεγάλη «επιτυχία» της ΕΛ.ΑΣ. έκανε τον γύρο του κόσμου μέσα από τα μεγαλύτερα διεθνή μέσα ενημέρωσης.

Η είδηση έσκασε σαν «βόμβα»! Η ελληνική αστυνομία εντόπισε τον «τρομοκράτη» που η Interpol ψάχνει εδώ και δεκαετίες σε ολόκληρο τον κόσμο, κατά τη διάρκεια ενός τυπικού ελέγχου διαβατηρίων σε κρουαζιερόπλοιο στη Μύκονο. Ο Λιβανέζος Χασάν Χαμσεντίν, πρωταγωνιστής της αεροπειρατείας που ξεκίνησε στις 15 Ιουνίου του 1985 από το αεροδρόμιο του Ελληνικού και κατέληξε στην Αλγερία με ομήρους 15 Έλληνες – ανάμεσα στους οποίους και ο Ντέμης Ρούσσος – κι απολογισμό έναν Αμερικανό στρατιωτικό νεκρό, είχε έρθει για διακοπές στην Ελλάδα. Ο Χαμσεντίν είχε συνελήφθη το 1987 στην Φρανκφούρτη, ενώ όμως οι γερμανικές Αρχές ετοιμάζονταν να τον εκδώσουν στις ΗΠΑ συνεργοί του στην Βηρυτό απήγαγαν δύο Γερμανούς υπηκόους καταφέροντας την ανταλλαγή του. Κι από τότε αγνοείτο... μέχρι να πέσει στα «δίχτυα» της ΕΛ.ΑΣ.

Όμως όπως όλα δείχνουν, έγινε λάθος και πρόκειται απλά για μια συνωνυμία. Μάλιστα όχι με το πραγματικό όνομα του τρομοκράτη, αλλά με ένα από τα ψευδώνυμά του. «Το σφόδρα πιθανότερο είναι ο 65χρονος συλληφθείς στη Μύκονο να μην έχει οποιαδήποτε σχέση με τον αναζητούμενο αεροπειρατή. Πρόκειται μάλλον για άσχετα πρόσωπα. Ο συλληφθείς φαίνεται ότι είναι δημοσιογράφος από περιοχή του Λιβάνου και από την πρώτη σύγκριση των φωτογραφιών -όπως και από άλλα δεδομένα- δεν προκύπτει οποιαδήποτε σχέση με τον σιίτη ένοπλο που αναζητείται από τις διεθνείς διωκτικές αρχές για την επιδρομή στο αεροσκάφος της TWA πριν από 34 χρονια. Πρόκειται πιθανόν για μία μεγάλη παρανόηση από συνωνυμία στο σχετικό ένταλμα της Ιντερπόλ. Όμως περιμένουμε το επίσημο έγγραφο των γερμανικών αρχών για τον έλεγχο των αποτυπωμάτων του συλληφθέντα με εκείνα του καταζητούμενου ενόπλου». Σε αυτή την αναφορά προχώρησαν, μιλώντας προς «Το Βήμα», υψηλόβαθμα στελέχη της ΕΛ.ΑΣ, για την υπόθεση του 65χρονου που συνελήφθη στη Μύκονο.

Σύμφωνα με το ρεπορτάζ, ο 65χρονος έχει αρνηθεί οποιαδήποτε σχέση με τον καταζητούμενο και έχει δηλώσει ότι είναι δημοσιογράφος από την περιοχή της Σιδώνας στον Λίβανο. Παρουσίασε μάλιστα στις αρχές ρεπορτάζ του και δήλωσε ότι έχει επισκεφθεί μόνο δύο φορές την Ελλάδα το 2005 και το 2006, ενώ δεν έχει πάει ποτέ στη Γερμανία. Σε δηλώσεις σε ΜΜΕ για την ταυτότητά του, προχώρησαν μάλιστα και στενοί συγγενείς του στον Λίβανο, εκπρόσωποι της τοπικής αυτοδιοίκησης που τον γνωρίζουν, όπως και δημοσιογραφικές ενώσεις της χώρας του.

Το θέμα έχει προκαλέσει, όπως ήταν φυσικό και κινήσεις από τη διπλωματική αντιπροσωπεία του Λιβάνου στην Αθήνα, ενώ ο δικηγόρος του φέρεται να έχει καταθέσει στοιχεία ότι την επίμαχη περίοδο 1985-1998 ο πελάτης του εργαζόταν στην εφημερίδα “As –Safir”.

Στο μεταξύ, ο 65χρονος Λιβανέζος, ο οποίος κρατείται προσωρινά στην Σύρο με εντολή εισαγγελέα, οδηγήθηκε και πάλι στον εισαγγελέα Εφετών και η υπόθεση παραπέμφθηκε στο Συμβούλιο Εφετών, ενώ αναμένεται η απάντηση από την Γερμανία.